Oficialusis leidinys L 011 , 15/01/1988 p. 0031 - 0035

specialusis leidimas suomių kalba: skyrius 1 tomas 2 p. 0082

specialusis leidimas švedų kalba: skyrius 1 tomas 2 p. 0082



Komisijos reglamentas (EAPB, EEB, Euratomas) Nr. 91/88 1988 m. sausio 13 d. nustatantis Kitų Europos Bendrijų tarnautojų įdarbinimo sąlygų 28a straipsnio 2 dalies įgyvendinimo nuostatas EUROPOS BENDRIJŲ KOMISIJA, atsižvelgdama į Tarybos reglamentu (EEB, Euratomas, EAPB) Nr. 259/68 [1] su paskutiniais pakeitimais, padarytais Reglamentu (EAPB, EEB, Euratomas) Nr. 3580/85 [2], nustatytas Kitų Europos Bendrijų tarnautojų įdarbinimo sąlygas, ypač į jų 28a straipsnį, atsižvelgdama į pagal minėto straipsnio 2 dalį pateiktą ekspertų komiteto nuomonę, kadangi Kitų Europos Bendrijų tarnautojų įdarbinimo sąlygos nustato reikalavimus, kurių laikantis atleistam iš tarnybos Europos Bendrijų institucijoje darbo neturinčiam buvusiam laikinai priimtam tarnautojui mokama bedarbio pašalpa; kadangi priimti minėto straipsnio 2 daliai taikyti reikalingomis laikomas nuostatas turi Komisija; kadangi turi būti imtasi priemonių, užtikrinančių, jog buvę laikinai priimti tarnautojai vykdytų jų gyvenamosios vietos kompetentingų institucijų taikomų teisės aktų nustatytas pareigas taip, kaip jie jas vykdytų gaudami bedarbio pašalpą pagal minėtus teisės aktus, PRIĖMĖ ŠĮ REGLAMENTĄ: 1 straipsnis Norėdamas gauti Kitų Europos Bendrijų tarnautojų įdarbinimo sąlygų 28a straipsnyje numatytą bedarbio pašalpą, minėto straipsnio 1 dalyje numatytus reikalavimus atitinkantis buvęs laikinai priimtas tarnautojas privalo atlikti šiuos formalumus: 1) per aštuonias dienas nuo jo tarnybos Bendrijos institucijoje pabaigos nusiųsti jai pažymėjimą, kuriame nurodo: a) kad baigęs tarnybą neturi darbo; b) kad turi gyvenamąją vietą ar įsikuria Bendrijų valstybės narės teritorijoje; c) savo gyvenamosios vietos adresą; 2) a) baigęs tarnybą Bendrijos institucijoje kaip įmanoma greičiau ir ne vėliau kaip per 30 dienų nuo atleidimo iš tarnybos užsiregistruoti kaip ieškantis darbo valstybės narės, kurioje turi gyvenamąją vietą, įdarbinimo institucijose; b) jeigu bedarbio pašalpa jam gali būti mokama pagal nacionalinės teisės aktus, dėl tokios pašalpos mokėjimo jis turi kreiptis į atitinkamas savo gyvenamosios vietos valdžios institucijas; 3) registruodamasis, kaip nurodyta 2 dalies a punkte, pateikti įdarbinimo įstaigoms Bendrijos institucijos, kurioje jis dirbo, išduotą formuliarą, kurį įdarbinimo institucija, jeigu įmanoma, nedelsiant užpildo, arba užpildo bent patvirtinančią, jog asmuo yra užsiregistravęs kaip ieškantis darbo, formuliaro dalį. Prie šio reglamento pridedamas formuliaro pavyzdys; 4) nedelsdamas nusiųsti pažymėjimą Bendrijų institucijai, kurioje jis dirbo; 5) vykdyti teisės aktuose numatytas pareigas ir leisti atlikti teisės aktuose numatytus patikrinimus, kuriuos jo gyvenamosios vietos kompetentinga institucija taiko ieškantiems darbo ir, kai taikoma, bedarbio pašalpos prašantiems asmenims; 6) a) pradedant antruoju kalendoriniu mėnesiu po 2 dalyje numatytos registracijos, kiekvieno mėnesio pradžioje pateikti už įdarbinimą ir, kai taikoma, už nedarbą atsakingoms jo gyvenamosios vietos institucijoms pažymos formuliarą, kurio pagrindu jos kaip įmanoma greičiau turi patvirtinti: - ar jis registravosi kaip ieškantis darbo ir kreipėsi dėl bedarbio pašalpos pagal jo gyvenamosios vietos nacionalinės teisės aktus, - ar jis įvykdė 5 dalyje numatytas pareigas, - ar jis turi teisę gauti bedarbio pašalpą ir, jei taip, nurodyti šios pašalpos dydį ir laikotarpį, už kurį ji turi būti mokama; b) tinkamai užpildytą formuliarą ar formuliarus per 15 dienų nuo jų išdavimo nusiųsti Bendrijų institucijai, kurioje jis dirbo. 2 straipsnis Buvęs laikinai priimtas tarnautojas turi nedelsdamas pranešti institucijai, kurioje jis dirbo, apie visus galinčius turėti įtakos Įdarbinimo sąlygų 28a straipsnio taikymui jo ar jo šeimos narių padėties pasikeitimus. Institucija nedelsdama perduoda šią informaciją Komisijai. 3 straipsnis Norėdamas išlaikyti teisę į pirmiau nurodytų Įdarbinimo sąlygų 28a straipsnyje numatytą pašalpą, buvęs laikinai priimtas tarnautojas turi toliau vykdyti pareigas ir leisti atlikti pašalpą gaunantiems asmenims numatytus patikrinimus net netekęs teisės į nacionalinę bedarbio pašalpą pagal atitinkamus nacionalinės teisės aktus. Atitinkamai jo gyvenamosios vietos kompetentingos institucijos toliau reikalauja vykdyti minėtas pareigas ir atlieka patikrinimus. 4 straipsnis Jeigu atlikęs 1 straipsnyje minimus formalumus vienoje valstybėje narėje, buvęs laikinai priimtas tarnautojas pirmiau minėtų Įdarbinimo sąlygų 28a straipsnio 4 dalyje numatytos bedarbio pašalpos mokėjimo laikotarpiu persikelia gyventi į kitą valstybę narę, jis kiekvienu atveju šalyje, kurioje turi naują gyvenamąją vietą, per 30 dienų turi registruotis kaip ieškantis darbo ir atlikti visus kitus 1 straipsnyje nurodytus formalumus. 5 straipsnis Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1988 m. sausio 13 d. Komisijos vardu Henning Christophersen Pirmininko pavaduotojas [1] OL L 56, 1968 3 4, p. 1. [2] OL L 343, 1985 12 20, p. 1. -------------------------------------------------- PRIEDAS +++++ TIFF +++++ +++++ TIFF +++++ +++++ TIFF +++++ --------------------------------------------------